বুকুমু চিফডম

বুকুমু চিফডম (ফরাসি: শেফেরি দে বুকুমু) গণতান্ত্রিক কঙ্গো প্রজাতন্ত্রের পূর্বাঞ্চলীয় উত্তর কিভু প্রদেশের নিরাগঙ্গো অঞ্চলে অবস্থিত একটি চিফডম। এর উত্তরে রুশুরু অঞ্চলের বুইশা চিফডম, দক্ষিণে গোমা, পূর্বে রুয়ান্ডা এবং পশ্চিমে মাসিসি অঞ্চল অবস্থিত।

এটি নিরাগঙ্গো অঞ্চলের একমাত্র চিফডম। বুকুমু চিফডম ৩৩৩ কিমি² এলাকা জুড়ে বিস্তৃত, যার অর্ধেকেরও বেশি (১৭০ কিমি²) ভিরুঙ্গা জাতীয় উদ্যানের অন্তর্ভুক্ত। অবশিষ্ট ১৬৩ কিমি² এলাকায় ২০২২ সালের হিসাব অনুযায়ী প্রায় ৩,৩৮,৯৬৬ জন লোক বাস করে।

এই অঞ্চলের রাজনীতি ও অর্থনীতি রুয়ান্ডার সীমান্তের সন্নিকটে, দ্রুত নগরায়ন এবং জটিল স্থানীয় শাসন কাঠামোর দ্বারা প্রভাবিত। চিফডমটি প্রশাসনিকভাবে সাতটি গ্রুপমেন্টে বিভক্ত, যা ৫৮টি গ্রাম নিয়ে গঠিত। তবে, ২০০৬ সাল থেকে কিবুম্বা এবং বুহুম্বা গ্রুপমেন্ট দুইটিকে রাষ্ট্রপতির ডিক্রি দ্বারা গ্রামীণ কমিউনে পরিণত করা হয়, যা এদের ঐতিহ্যবাহী শাসনের আওতার বাইরে রাখে।

বাকুমু জনগণই এই চিফডমের ঐতিহ্যবাহী শাসক। তবে এখানে নান্দে, হুন্ডে, হুতু, তুতসি এবং অন্যান্য জাতিগোষ্ঠীর লোকও বাস করে।

 ভূগোল 
বুকুমু চিফডমের ভূপ্রকৃতি মূলত তার উচ্চতা ও আগ্নেয়গিরির কার্যকলাপের ফসল। সমুদ্রপৃষ্ঠ থেকে ১,৫০০ থেকে ২,৭০০ মিটার উচ্চতায় অবস্থিত এই ৩৩৩ কিমি² আয়তনের অঞ্চলটির পশ্চিম প্রান্তে কিভু হ্রদের দিকে নেমে যাওয়া একটি বিস্তৃত সমভূমি রয়েছে। এলাকার একটি বড় অংশ (১৭০ কিমি²) ভিরুঙ্গা জাতীয় উদ্যানের অন্তর্ভুক্ত। বাকি ১৬৩ কিমি² এলাকা মানুষের বসবাস ও কৃষিকাজের জন্য ব্যবহৃত হয়। এলাকাটি কিভু হ্রদের কাছাকাছি হলেও সক্রিয় আগ্নেয়গিরির কারণে এখানে তেমন কোনো বড় নদী বা জলধারা নেই।

 আগ্নেয়গিরির প্রভাব 

বুকুমু চিফডমের ভূমিরূপ মূলত নিরাগঙ্গো ও ন্যামুলাগিরা আগ্নেয়গিরির অগ্ন্যুৎপাতের ফলে সৃষ্ট। এই অগ্ন্যুৎপাতগুলিতে জমা হওয়া লাভার স্তর ভূখণ্ডের চরিত্র বদলে দিয়েছে। বুকুমুর ৮০%-এর বেশি এলাকা আগ্নেয় মাটি দিয়ে ঢাকা, যা এখানকার কৃষি ও বসবাসের উপর বিশেষ প্রভাব ফেলে।

 জলবায়ু 
বুকুমু চিফডমের জলবায়ু সাধারণত নাতিশীতোষ্ণ ধরনের। এখানে প্রধানত দুটি ঋতু দেখা যায়: শুষ্ক মৌসুম ও বর্ষা মৌসুম। তবে চিফডমের উত্তর ও দক্ষিণাঞ্চলের মধ্যে ঋতুতে কিছুটা ভিন্নতা আছে। উত্তরাঞ্চলে সারা বছরই প্রায় বৃষ্টি হয়, শুধু জুন-জুলাইয়ে কিছুটা শুষ্ক সময় থাকে। দক্ষিণাঞ্চলের জলবায়ু কিছুটা জটিল, যেখানে চারটি ভিন্ন ঋতু লক্ষ করা যায়।

 প্রশাসনিক বিভাগ 
বুকুমু চিফডম নিরাগঙ্গো অঞ্চলের একটি আধা-স্বায়ত্তশাসিত গ্রামীণ বিভাগ। এখানে মোয়ামি নামে পরিচিত ঐতিহ্যবাহী প্রধানই আইন-শৃঙ্খলা রক্ষা ও স্থানীয় শাসন ব্যবস্থায় গুরুত্বপূর্ণ ভূমিকা রাখেন। মোয়ামি নির্বাচিত হন জাতিগত প্রথা অনুযায়ী এবং রাষ্ট্র তাকে আনুষ্ঠানিক স্বীকৃতি দেয়। চিফডমটি কয়েকটি গ্রুপমেন্ট-এ বিভক্ত, যার প্রতিটি আবার একাধিক গ্রাম নিয়ে গঠিত। গ্রুপমেন্ট প্রধানরা মোয়ামিকে সহায়তা করেন এবং গ্রাম প্রধানরা গ্রুপমেন্ট প্রধানকে সাহায্য করেন।

২০১৮ সালের তথ্য অনুযায়ী, বুকুমু চিফডম সাতটি গ্রুপমেন্ট ও ৫৮টি গ্রাম নিয়ে গঠিত। গ্রুপমেন্ট সাতটি হল:

 বুভিরা
 কিবুম্বা
 কিবাতি
 মুজা
 মুনিগি
 রুসায়ো
 বুহুম্বা

এগুলোর মধ্যে বুহুম্বা সবচেয়ে বড় (৩৬ কিমি²) এবং বুভিরা সবচেয়ে ছোট (১৭ কিমি²)। চিফডমের প্রশাসনিক কার্যালয় মুনিগিতে অবস্থিত, যা গোমা থেকে ৫ কিমি উত্তরে ও নিরাগঙ্গো আগ্নেয়গিরি থেকে ১৫ কিমি দক্ষিণে।

 ইতিহাস 

 প্রারম্ভিক ইতিহাস 
ধারণা করা হয়, বাকুমু জনগণই এই অঞ্চলের আদি বাসিন্দা। ১৯২০ সালের একটি প্রতিবেদন অনুযায়ী, বাকুমুরা ন্যাঙ্গাভুর নেতৃত্বে উগান্ডার বুনিয়োরো থেকে রুশুরু অঞ্চলের বুইটো চিফডমে আসে। এদের একটি অংশ বর্তমান ভিরুঙ্গা এলাকায় বসতি স্থাপন করে। ন্যাঙ্গাভু কিবুম্বায় বসতি স্থাপন করলে, বিহেমু নামে আরেকজন কিবাতি ও মুনিগি পর্যন্ত গিয়ে তার সদর দপ্তর স্থাপন করেন। তার যাত্রা রুয়ান্ডার গিসেনি পর্যন্ত বিস্তৃত ছিল।

বাকুমু ছাড়াও, বাটোয়া নামক একটি আদিবাসী গোষ্ঠী বাকুমুদের আগেও এখানে বসবাস করত বলে মনে করা হয়। হেহু, কিবারে, মুজা ও কিবুম্বার বিভিন্ন স্থানে তাদের বসতি ছিল।

 সীমানা নির্ধারণ ও বুকুমু চিফডম প্রতিষ্ঠা 
১৯১০ সালের সীমানা নির্ধারণের ফলে গোমা, বিহাই ও কিবাতি অঞ্চল বেলজিয়ান কঙ্গোর অংশ হয়। কিছুদিন এলাকাটি কায়েম্বে ও বিজিলিমানার যৌথ কর্তৃত্বে ছিল, যারা ১৯১৩ সালে আনুষ্ঠানিকভাবে নিযুক্ত হন। প্রথম বিশ্বযুদ্ধের সময় জার্মান বাহিনী গোমা দখল করলে এলাকাটি ক্ষতিগ্রস্ত হয় এবং বিজিলিমানাকে সন্দেহভাজন হিসেবে সরিয়ে দেওয়া হয়।

১৯২০ সালে কাহেম্বে আনুষ্ঠানিকভাবে বুকুমু চিফডম প্রতিষ্ঠা করেন এবং বেলজিয়ান প্রশাসনের অনুমোদন নিয়ে নিজেকে মোয়ামি ঘোষণা করেন। তিনি তার জাতিগোষ্ঠীর নাম অনুসারে চিফডমের নাম রাখেন "বুকুমু"। তার নেতৃত্বে অঞ্চলটি ধীরে ধীরে যুদ্ধ ও দুর্ভিক্ষের ক্ষত কাটিয়ে উঠতে শুরু করে।

কাহেম্বের দুই স্ত্রীর ঘরে দুই পুত্র ছিল: দেম্পলে বিগারুকা কাহেম্বে ও বেনোয়া বুতসিতসি কাহেম্বে (তুতসি স্ত্রীর পুত্র)। কাহেম্বে অবসর নিলে বিগারুকা অস্থায়ী প্রধান হন, আর বুতসিতসি সামরিক বাহিনীতে যোগ দেন। ১৯৬২ সালে বুতসিতসি এক গাড়ি দুর্ঘটনায় মারা গেলে গোদেফ্রয়েড বুতসিতসি কাহেম্বে ও জঁ-বস্কো বুতসিতসি বিগিরওয়া নামে তার দুই অপ্রাপ্তবয়স্ক পুত্র রেখে যান। পরে একটি তদন্ত কমিশন দেম্পলে বিগারুকা কাহেম্বেকে চিফডমের দায়িত্ব ফিরিয়ে দেয়, যিনি ১৯৭৫ সাল পর্যন্ত শাসন করেন। তিনি তার পুত্র বাকুঙ্গু বিগারুকাকে উত্তরসূরি নিযুক্ত করেন। বাকুঙ্গু ১৯৭৫ থেকে ১৯৯৫ সালের ৮ অক্টোবর মুনিগিতে নিহত হওয়ার আগ পর্যন্ত শাসন করেন। তার কোনো উত্তরাধিকারী না থাকায় চিফডমে উত্তরাধিকার নিয়ে দ্বন্দ্ব শুরু হয়।

প্রথম কঙ্গো যুদ্ধের সময় রুয়ান্ডাপন্থী এএফডিএল বিদ্রোহ বুতসিতসি গোষ্ঠীকে সমর্থন করে। গোদেফ্রয়েড বুতসিতসি কাহেম্বেকে মোয়ামি নিযুক্ত করা হয়, কিন্তু ১৯৯৭ সালের ডিসেম্বরে তাকে হত্যা করা হয়। পরে তার ভাই জঁ-বস্কো বুতসিতসি বিগিরওয়াকে এএফডিএল প্রধান নিযুক্ত করে। দ্বিতীয় কঙ্গো যুদ্ধের সময় তুতসি-নেতৃত্বাধীন আরসিডি-গোমা বিদ্রোহী গোষ্ঠীও তাকে সমর্থন করে। তবে দ্বন্দ্ব থেমে থাকেনি। ২০০১ সালে জঁ-বস্কো এক হত্যাচেষ্টা থেকে সামান্যের জন্য রক্ষা পান।

২০০৬ সালের ডিসেম্বরে সরকার ও সিএনডিপি-র মধ্যে "মিক্সাজ" নামে একটি সামরিক একীকরণ উদ্যোগ নেওয়া হয়। কিন্তু ২০০৭ সালের মাঝামাঝি এই উদ্যোগ ভেস্তে গেলে সিএনডিপি ও সরকারি বাহিনী এফএআরডিসি-র মধ্যে সংঘর্ষ শুরু হয়।
২০০৭ সালের ডিসেম্বরে সরকার সিএনডিপি-র বিরুদ্ধে বড় আকারের অভিযান চালায়, কিন্তু তা ব্যর্থ হয়। ২০০৮ সালের অক্টোবরে কিবুম্বা-রুমাঙ্গাবো-কালেঙ্গেরা এলাকায় তীব্র সংঘর্ষ হয়। সিএনডিপি বাহিনী কৌশলগত অবস্থান দখল করে নেয় এবং বহু মানুষ বাস্তুচ্যুত হয়। ২০০৮ সালের নভেম্বরে সিএনডিপি বাহিনী রুশুরুর কাছে বাস্তুচ্যুত শিবিরগুলো জোরপূর্বক খালি করে ও পুড়িয়ে দেয়।

২০১০ সালের মে মাসে কিবুম্বায় ভারী বর্ষণে বন্যায় পাঁচজনের মৃত্যু ও অনেকে নিখোঁজ হয়। একই বছর সেপ্টেম্বরে জঁ-বস্কো বুতসিতসি বিগিরওয়া ও জঁ ক্লদ রোয়ান্ডিন্ডা বিগারুকার মধ্যে কে প্রকৃত প্রধান তা নিয়ে বিরোধ দেখা দেয়।

২০১৬ সালের ২৯ মার্চ জঁ-বস্কো সিংহাসন ত্যাগ করেন। ২০২০ সালের ১২ অক্টোবর প্রাদেশিক কমিশনের একটি ডিক্রি বলে লেবোঁ বাজিমা বাকুঙ্গুকে বৈধ প্রধান ও প্রকৃত উত্তরাধিকারী হিসেবে স্বীকৃতি দেওয়া হয়।

 নগরায়ন 

নগরায়ন বুকুমু চিফডমের সামাজিক, রাজনৈতিক ও অর্থনৈতিক কাঠামোতে বড় পরিবর্তন এনেছে। ঐতিহ্যগতভাবে এটি একটি কৃষিপ্রধান অঞ্চল ছিল। এখানে কলা, আলু, বাঁধাকপি ও অন্যান্য সবজি চাষ হতো। উদ্বৃত্ত পণ্য রুয়ান্ডা সহ অন্যান্য অঞ্চলেও রপ্তানি করা হত। কিবুম্বার উর্বর আগ্নেয় মাটি এখানে আলু চাষকে গুরুত্বপূর্ণ করে তোলে।

কিন্তু যুদ্ধ ও সংঘাত কৃষি ও পশুপালনকে ব্যাহত করে। কৃষকরা তাদের জমি ছেড়ে পালাতে বাধ্য হয়। বাস্তুচ্যুত মানুষেরা জমিতে বসতি স্থাপন করায় আবাদি জমি কমে যায়। গবাদি পশু চুরি ও কলা বাগানে রোগের প্রভাবে কৃষি খাত আরও ক্ষতিগ্রস্ত হয়। এছাড়া ১৯৭৭, ২০০২ ও ২০২১ সালের আগ্নেয়গিরির অগ্ন্যুৎপাতেও প্রচুর কৃষিজমি ধ্বংস হয়।

বর্তমানে গোমা, বুনিয়া ও বুকাভুর নগর সম্প্রসারণের কারণে এখানকার অর্থনীতির চরিত্র বদলে যাচ্ছে। নির্মাণ শিল্পের জন্য আগ্নেয় পাথর, বালি, নুড়ি ও কাঠের চাহিদা বেড়েছে। মুনিগির একটি বড় বালির খনি গোমার নির্মাণ শিল্পে গুরুত্বপূর্ণ ভূমিকা রাখছে। গোমা বিমানবন্দরের সান্নিধ্যে এখানে শিল্প কারখানা গড়ে উঠছে।

গোমার নিকটবর্তী দক্ষিণ বুকুমুর দ্রুত নগরায়নের ফলে জমির দাম বেড়েছে এবং জমি নিয়ে প্রতিযোগিতা তীব্র হয়েছে। কৃষিজমি ক্রমশ আবাসিক ও শিল্প এলাকায় রূপ নিচ্ছে। জমি নিয়ে বিরোধ স্থানীয় প্রশাসনের একটি বড় মাথাব্যথার কারণ হয়ে দাঁড়িয়েছে।

 জমি সংক্রান্ত দ্বন্দ্ব 
গোমার সস্তা জমির আশায় উত্তর কিভুর বিভিন্ন প্রান্ত থেকে মানুষ এখানে আসছে। এর ফলে জমি নিয়ে দ্বন্দ্ব বেড়ে গেছে। একই জমির মালিকানা নিয়ে একাধিক দাবি ও ভিন্ন ভিন্ন সংস্থার জারি করা পরস্পরবিরোধী দলিল এই দ্বন্দ্বের প্রধান কারণ। আগে জমি বরাদ্দের দায়িত্ব ছিল ঐতিহ্যবাহী কর্তৃপক্ষের হাতে। এখন সরকারি সংস্থা ও আদালতও জমির দলিল দিচ্ছে। গোমার প্রায় ৮০% আদালতের মামলা জমি সংক্রান্ত বলে অনুমান করা হয়।

দুর্নীতিও এ সমস্যাকে বাড়িয়ে তুলছে। একই জমি একাধিক ব্যক্তির কাছে বিক্রি বা আগে বিক্রি করা জমি পুনরায় দখলের চেষ্টার ঘটনা ঘটছে।

২০১৮ সাল থেকে এই জমি বিরোধগুলি কুমু ও নান্দে সম্প্রদায়ের মধ্যে জাতিগত ও আন্তঃসাম্প্রদায়িক উত্তেজনার রূপ নিচ্ছে। এই উত্তেজনা নিরসনে স্থানীয় নেতারা ইন্টারকমিউনাল বারজা নামে একটি ঐতিহ্যবাহী সালিশি প্ল্যাটফর্ম গড়ে তুলেছেন।

 ভিরুঙ্গা জাতীয় উদ্যান নিয়ে বিরোধ 

১৯২৫ সালে বেলজিয়ান শাসনামলে ভিরুঙ্গা জাতীয় উদ্যান প্রতিষ্ঠিত হয়। বুকুমু চিফডমের ৩৩৩ বর্গকিলোমিটারের মধ্যে ১৭০ বর্গকিলোমিটার এই উদ্যানের আওতায় পড়ে। উদ্যান প্রতিষ্ঠার সময় স্থানীয় মানুষকে তাদের জমি ছেড়ে দিতে বাধ্য করা হয়। বিনিময়ে উন্নয়নের প্রতিশ্রুতি দেওয়া হলেও তা পূরণ করা হয়নি। এই ঐতিহাসিক অভিযোগ আজও বিদ্যমান।

অনেক স্থানীয় মানুষ এখনও পুরনো নিজেদের জমিতে ফসল ফলাতে উদ্যানে প্রবেশ করে। এ নিয়ে উদ্যান রেঞ্জার ও স্থানীয়দের মধ্যে সংঘর্ষ চলছেই। রুয়ান্ডার শরণার্থীদের দ্বারা উদ্যানের রুসায়ু পাশে গাছ কাটার ফলে ক্ষতি পরিস্থিতি আরও জটিল করেছে।

 গোমার সম্প্রসারণ 

গোমা শহরের সম্প্রসারণ বুকুমু চিফডমের জন্য বড় একটি ইস্যু। ১৯৮৮ সালে গোমা প্রতিষ্ঠার সময় ব্যাহি গ্রুপমেন্ট শহরের সাথে যুক্ত হয়। ১৯৯৮-২০০৩ সালে আরসিডি বিদ্রোহের সময় মুনিগি, মুজা ও রুসায়োর অংশ গোমার সাথে সংযুক্ত হয়। ২০০৬ সালে কিবুম্বা ও বুহুম্বা গ্রামীণ কমিউনে পরিণত হয়।

এখন প্রশাসনিক জটিলতা দেখা দিয়েছে। গ্রামীণ কমিউনগুলি ভৌগোলিকভাবে বুকুমু চিফডমের ভেতরে থাকলেও চিফডম কর্তৃপক্ষের নিয়ন্ত্রণে নেই। অন্যদিকে গোমার শহর কর্তৃপক্ষও জমি ব্যবস্থাপনায় হস্তক্ষেপ করছে, যা বিরোধের জন্ম দিচ্ছে।

স্থানীয় বাকুমু জনগণ মনে করে, তাদের জমি গোমার সাথে যুক্ত হলে তাদের ঐতিহ্যবাহী স্বায়ত্তশাসন ও সাংস্কৃতিক পরিচয় হুমকির মুখে পড়বে।

 ঐতিহ্যবাহী শাসন ক্ষমতার সংকট 
প্রতিষ্ঠার পর থেকে বুকুমু চিফডম কাহেম্বে পরিবার দ্বারা শাসিত হয়ে আসছে। কিন্তু বুতসিতসি ও বিগারুকা এই দুই শাখার মধ্যে ক্ষমতা নিয়ে দীর্ঘদিন ধরে দ্বন্দ্ব চলে আসছে। সশস্ত্র সংঘাত, জাতিগত পরিচয় ও বাইরের রাজনৈতিক শক্তি এই দ্বন্দ্বকে প্রভাবিত করেছে।

অন্যান্য চিফডমের মতো নয়, বুকুমু বিভিন্ন ছোট ছোট ঐতিহ্যবাহী সত্তা নিয়ে গঠিত, যাদের নিজস্ব নেতা ছিল। ফলে চিফডমের শীর্ষ নেতার প্রায়শই এসব অভ্যন্তরীণ ইউনিটের বিরোধ মেটানোর মতো কর্তৃত্ব বা বৈধতা থাকে না। মুনিগি গ্রুপমেন্টের সাম্প্রতিক নেতৃত্ব বিরোধ এর উদাহরণ।

 সীমান্ত অর্থনীতি 
রুয়ান্ডার সীমান্তের কাছাকাছি হওয়ায় বুকুমু চিফডমের অর্থনীতিতে সীমান্ত বাণিজ্যের গুরুত্ব অনেক। ১৯৯৪ সালের রুয়ান্ডার গণহত্যা ও পরবর্তী সংঘাত সীমান্ত পারাপারে জটিলতা তৈরি করলেও বাণিজ্য এখনও টিকে আছে। আগ্নেয়গিরির অগ্ন্যুৎপাত ও জনসংখ্যা স্থানচ্যুতির কারণে এখানে কৃষিজমি কমে যাওয়ায় অনেকেই ছোটখাটো ব্যবসার ওপর নির্ভরশীল।

সীমান্তের এপার-ওপারে অনানুষ্ঠানিক ও অবৈধ বাণিজ্যও যথেষ্ট পরিমাণে চলে। নিরাপত্তা বাহিনী সীমান্ত টহল দিলেও দুর্নীতি ও দুর্বল প্রয়োগের সুযোগে পাচার চলতে থাকে।

কিবুম্বা ও বুহুম্বা গ্রুপমেন্ট বিদ্রোহী নিয়ন্ত্রণে থাকায় নিরাপত্তা উদ্বেগ আরও বেড়েছে। সরকার সীমান্ত টার্মিনাল পরিদর্শনসহ নানা উদ্যোগ নিচ্ছে।

 তথ্যসূত্র